Broj: 711-I-554-M-31/20-03-8

Zagreb, 1. travnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Nelke Tomić, gradonačelnice Grada Vodica, za davanjem mišljenja Povjerenstva**,na 83. sjednici, održanoj 1. travnja 2020.g., daje sljedeće:

**MIŠLJENJE**

**I. Na temelju članka 13. stavka 2. ZSSI-a, dužnosnica Nelka Tomić, gradonačelnica Grada Vodica, može istovremeno uz volontersko obnašanja navedene dužnosti obavljati poslove doktora medicine, specijalista ginekologije u Općoj bolnici Šibensko-kninske županije na temelju Ugovora o radu sklopljenog s navedenom zdravstvenom ustanovom.**

**II. Prihode stečene obavljanjem poslova iz točke I. ove izreke dužnosnica je dužna navesti u Izvješću o imovinskom stanju.**

Obrazloženje

Zahtjev za davanjem mišljenja Povjerenstva podnijela je dužnosnica Nelka Tomić, gradonačelnica Grada Vodica. U knjigama ulazne pošte zahtjev je zaprimljen 23. ožujka 2020.g., pod poslovnim brojem: 711-U-1429-M-31/20-01-1, povodom kojeg se vodi predmet broj M-31/20.

Člankom 3. stavkom 1. podstavkom 39. ZSSI-a propisano je da su gradonačelnici dužnosnici u smislu navedenog Zakona, stoga je i Nelka Tomić, povodom obnašanja dužnosti gradonačelnice Grada Vodica, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da dužnost gradonačelnice Grada Vodica obnaša profesionalno, ali bi, sukladno članku 90. stavku 5. Zakona o lokalnoj i područnoj (regionalnoj) samoupravi, podnijela zahtjev za promjenu načina obavljanja dužnosti iz profesionalnog u volonterski te bi potpisala ugovor o radu s Općom bolnicom Šibenik, počevši od 2. travnja 2020.g. S obzirom na navedeno, dužnosnica od Povjerenstva traži mišljenje može li kao gradonačelnica Grada Vodica, za vrijeme volonterskog obnašanja navedene dužnosti, obavljati poslove doktora medicine, specijalista ginekologije u Općoj bolnici Šibenik. Dužnosnica navedeno moli zbog pandemije virusa COVID-19 uslijed koje dužnosnica osjeća moralnu obvezu staviti se na raspolaganje Općoj bolnici Šibenik.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 4. istog članka propisano je da su dužnosnici obvezni prijaviti Povjerenstvu prihode iz stavka 2. toga članka.

Povjerenstvo je izvršilo uvid u podatke sudskog registra Trgovačkog suda u Zadru – stalna Šibeniku te utvrdilo da je pod matičnim brojem subjekta: 060162991, OIB: 03861060066 upisana ustanova Opća bolnica Šibensko-kninske županije. Kao jedini osnivač navedene ustanove upisana je Šibensko-kninska županija.

Povjerenstvo ističe da se zabrana iz članka 13. stavka 2. ZSSI-a odnosi isključivo na dužnosnike koji dužnost obnašaju profesionalno te stoga nema zapreke da oni dužnosnici koji dužnost obnašaju kao volonteri obavljaju druge poslove u smislu redovitog i stalnog zanimanja kod drugog poslodavca.

Slijedom navedenoga, u slučaju da dužnosnica promijeni način obnašanja dužnosti iz profesionalnog u volonterski, nema zapreke za istovremenim volonterskim obnašanjem dužnosti gradonačelnice Grada Vodica i sklapanjem ugovora o radu s Općom bolnicom Šibensko-kninske županije te obavljanjem poslova doktora medicine, specijalista ginekologije u navedenoj zdravstvenoj ustanovi.

Povjerenstvo ukazuje dužnosnici da je na temelju članka 13. stavka 4. ZSSI-a dužna u izvješću o imovinskom stanju prijaviti Povjerenstvu prihode stečene obavljanjem poslova doktora medicine u Općoj bolnici Šibensko-kninske županije.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Nelka Tomić, elektronička dostava
2. Objava na internetskoj stranici Povjerenstva
3. Pismohrana